# ซัคเซิน-ฮิลด์บวร์คเฮาเซิน
ซัคเซิน-ฮิลด์บวร์คเฮาเซิน  เป็นดัชชีในเครือดัชชีแอร์เน็สท์และเป็นรัฐของจักรวรรดิโรมันอันศักดิ์สิทธิ์ ตั้งอยู่ทางตอนใต้ของรัฐทือริงเงินในประเทศเยอรมนีปัจจุบัน ดัชชีนี้ดำรงอยู่ระหว่าง ค.ศ. 1680 ถึง 1826 โดยปัจจุบันชื่อและเขตแดนเดิมของดัชชีถูกนำมาใช้เป็นชื่อของ อำเภอฮิลด์บวร์คเฮาเซิน

 ประวัติศาสตร์ 
หลังจากแอ็นสท์ที่ 1 ดยุกแห่งซัคเซิน-โกทาสิ้นพระชนม์ในวันที่ 26 มีนาคม ค.ศ. 1675 ที่เมืองโกทา โดยดินแดนของพระองค์ถูกแบ่งในวันที่ 24 กุมภาพันธ์ ค.ศ. 1680 ให้แก่พระโอรสที่ยังมีชีวิตอยู่ทั้ง 7 พระองค์ ซึ่งพระโอรสองค์ที่หกได้รับพื้นที่ซึ่งกลายเป็นดัชชีซัคเซิน-ฮิลด์บวร์คเฮาเซินและได้กลายเป็นแอ็นสท์ที่ 2 ดยุกองค์แรกของดัชชีซัคเซิน-ฮิลด์บวร์คเฮาเซิน แต่ดัชชีใหม่นี้ไม่ได้มีเอกราชโดยสมบูรณ์เนื่องจากยังต้องขึ้นตรงกับเมืองโกธาในด้านการปกครองเขตต่างๆ – ซึ่งเรียกว่า "เน็กซัส โกทานัส" – เพราะโกธาเป็นที่ประทับของพระเชษฐาพระองค์โตของพระองค์ คือ ฟรีดริชที่ 1 ดยุกแห่งซัคเซิน-โกทา-อัลเทินบวร์ค ดัชชีซัคเซิน-ฮิลด์บวร์คเฮาเซินจึงไม่ได้เป็นอิสระโดยแท้จริงจนกระทั่ง ค.ศ. 1702

ในช่วงแรก ดัชชีมีอาณาเขตรวมถึงเขตและเมืองฮิลด์บวร์คเฮาเซิน, เขตเมืองเฮลด์บวร์ค, เขตเมืองไอช์เฟิลด์, เขตไฟล์ชดอร์ฟและครึ่งหนึ่งของเขตชาลเคา ต่อมาเพิ่มเขตอีกสองแห่งคือเคอนิชส์แบร์คใน ค.ศ. 1683 และโซเนอเฟิลด์ใน ค.ศ. 1705 หลังจากอัลแบร์ทที่ 5 ดยุกแห่งซัคเซิน-โคบวร์คสิ้นพระชนม์ใน ค.ศ. 1699 โดยไม่มีทายาทจึงเกิดข้อพิพาทเรื่องมรดกขึ้น แต่ท้ายที่สุดใน ค.ศ. 1714 ซัคเซิน-ฮิลด์บวร์คเฮาเซินยินยอมแลกเปลี่ยนเขตชาลเคากับดินแดนบางส่วนของดัชชีซัคเซินอื่น ๆ ได้แก่ ส่วนหนึ่งของอดีตดัชชีซัคเซิน-เริมฮิลท์, เขตแบรุงเงินรวมทั้งไร่องุ่นและอารามในมิลซ์รวมถึงทรัพย์สินเดิมของตระกูลเอคเคอร์แห่งเมสเปลบรุนน์
left|thumb|400x400px|ที่ศาลากลางฮิลด์บวร์คเฮาเซิน มีตราอาร์มสองชิ้น ด้านซ้ายเป็นของ ดัชชีซัคเซิน-ฮิลด์บวร์คเฮาเซินและด้านขวาเป็นของเมืองฮิลด์บวร์คเฮาเซินโดยตราอาร์มของเมืองถูกแบ่งออกเป็น 4 ส่วน ประกอบด้วยรูปสิงโตลายของทือริงเงินและสิงโตดำของแคว้นชายแดนไมเซิน

ส่วนตราอาร์มของดัชชีมีแถวบนสุดประกอบด้วย: ทือริงเงิน, ดัชชีซัคเซิน-เลาเอินบวร์ค (รูปนกอินทรีทองบนพื้นน้ำเงิน), ไมเซิน

แถวที่สองประกอบด้วย: เขตไวมาร์-ออร์ลามึนเดอ (รูปสิงโตดำกับหัวใจ), เพลิสเซิน (รูปสิงโตขาวหัวทอง) ขนาบตราแผ่นดินซัคเซินตรงกลาง

แถวที่สามแทน: รัฐผู้คัดเลือกซัคเซิน-วิทเทินแบร์ค (รูปหัวใจแดงสามดวง), แคว้นชายแดนลันทซ์แบร์ค (ลายทองน้ำเงิน), เคาน์ตีฟัลทซ์แห่งซัคเซิน (รูปนกอินทรีทองบนพื้นดำ)

แถวที่สี่: ตราราชวงศ์ ("ธงเลือด"), บวร์คกราฟอัลเทินบวร์ค (รูปดอกกุหลาบแดง), แฮร์ร์ชาฟท์ไอเซินบวร์ค (ลายทางเงินน้ำเงิน)

แถวสุดท้ายแบ่งเป็น: แฮร์ร์ชาฟท์วิลด์บวร์ค (รูปหอคอยขาวบนพื้นแดง) และกราฟชาฟท์ไฮน์เนอแบร์ค(รูปแม่ไก่ดำ)
ใน ค.ศ. 1684 เมืองฮิลด์บวร์คเฮาเซินกลายเป็นเมืองหลวงของดัชชี จึงได้รับการพัฒนาให้สมฐานะ แต่การก่อสร้างพระราชวังและจตุรัสต่างๆ อย่างหรูหราเกินควรทำให้การเงินของดัชชีถดถอยอย่างรุนแรงจนต้องมีการจัดการหนี้สินโดยคณะกรรมาธิการหนี้จักรวรรดิ  ใน ค.ศ. 1769 โดยอยู่ภายใต้การควบคุมของผู้สำเร็จราชการ เจ้าหญิงชาร์ล็อทเทอ อมาเลียแห่งซัคเซิน-ไมนิงเงิน

เมื่อจักรวรรดิโรมันอันศักดิ์สิทธิ์ล่มสลายใน ค.ศ. 1806 ดัชชีซัคเซิน-ฮิลด์บวร์คเฮาเซินได้รับเอกราชโดยสมบูรณ์ในฐานะดัชชีอิสระและในวันที่ 15 ธันวาคมปีเดียวกัน ดัชชีนี้และดัชชีในเครือดัชชีแอร์เน็สท์อื่น ๆ ก็เข้าร่วมเป็นสมาชิกของสมาพันธรัฐแห่งแม่น้ำไรน์ โดยต่อมาใน ค.ศ. 1815 ก็ได้เข้าร่วมสมาพันธรัฐเยอรมันและใน ค.ศ. 1818 ก็กลายเป็นหนึ่งในรัฐเยอรมันแรก ๆ ที่ได้รับรัฐธรรมนูญ

เมื่อสายเก่าแก่ที่สุดของราชตระกูลแอ็นสท์ คือ ซัคเซิน-โกธา-อัลเทินบวร์ค สิ้นสุดลงใน ค.ศ. 1825 ก็เกิดข้อพิพาทเรื่องมรดกอีกครั้ง จนกระทั่งวันที่ 12 พฤศจิกายน ค.ศ. 1826 มีการตัดสินโดยพระเจ้าฟรีดริช เอากุสท์ที่ 1 แห่งซัคเซินซึ่งเป็นประมุขของราชวงศ์ส่งผลให้มีการจัดระเบียบเครือดัชชีแอร์เน็สท์ครั้งใหญ่ โดยดัชชีซัคเซิน-ฮิลด์บวร์คเฮาเซินสูญเสียเขตเคอนิชส์แบร์คและโซเนอเฟิลด์ ให้แก่ ดัชชีซัคเซิน-โคบวร์คและโกทาส่วนดินแดนที่เหลือถูกผนวกเข้ากับดัชชีซัคเซิน-ไมนิงเงิน แต่ดยุกองค์สุดท้ายของซัคเซิน-ฮิลด์บวร์คเฮาเซิน คือ ฟรีดริช ก็กลายเป็นดยุกองค์ใหม่ของซัคเซิน-อัลเทินบวร์ค

ใน ค.ศ. 1868 มีการจัดตั้ง 4 เขตในดัชชีซัคเซิน-ไมนิงเงิน หนึ่งในนั้นคือเขตฮิลด์บวร์คเฮาเซิน ซึ่งมีเขตแดนคล้ายกับดัชชีเดิมอย่างมาก เขตนี้แทบไม่เปลี่ยนแปลงจนถึง ค.ศ. 1993 เมื่อเขตซูลถูกยุบและเทศบาลส่วนใหญ่ถูกรวมเข้ากับเขตฮิลด์บวร์คเฮาเซิน